Rehabilitasiesentrum fokus op nek en rug - Gesondheid - Republikein
Tuesday, May 21st, 06:39:44
Rehabilitasiesentrum fokus op nek en rug
Eerste van sy soort in die land
03 December 2018 | Gesondheid
Namibia Health Risk ­Solutions (NHRS) se rug- en nek­rehabilitasiesentrum, die eerste van sy soort in Namibië, is amptelik in Windhoek geopen.
Die sentrum bied danksy gespesia­liseerde toerusting 'n uitkoms aan Namibiërs wat sukkel met ­chroniese rug- en nekpyn.
Dit is amptelik deur die adjunk­minister van gesondheid en maat­skaplike dienste, me. Juliet ­Kavetuna, geopen. Sy het gesê toenemende toegang tot kwaliteit­gesondheidsorg bly 'n ideaal waarna haar ministerie streef.
Volgens Kavetuna is die rehabilitasiesentrum 'n simbool van hoe die private sektor kan help om ­gemeenskappe te ontwikkel waarin 'n gesonde leefstyl voorkeur kry.
"Die sentrum gaan 'n integrale rol speel om ons te help om gesondheidsprobleme soos chroniese ­rug- en nektoestande te hanteer," het ­Kavetuna gesê.
NHRS is 'n onderneming van ­Medscheme Holdings en sal rug- en nekbehandeling doen volgens protokol vir dokumentgebaseerde sorg (DBC). Laasgenoemde maak gebruik van DBC-masjiene en behandelingsmetodes wat meer as 30 jaar gelede in Finland ontwikkel is en mettertyd verbeter het.
'n Span dokters en ­fisioterapeute werk nou saam met 'n span ­biokinetici wat pasiënte op die ­gespesialiseerde DBC-toerusting sal behandel.
Danksy die bestuur van pyn en metodes gebaseer op oefeninge, ontwikkel pasiënte se kern en word pyn mettertyd sodoende verminder.
Fisioterapie verskaf pynverligting, terwyl biokinetika spiermobiliteit en krag ontwikkel wat op lang termyn met pynbestuur help.
Die kliniek is op die grondvloer langs die Omuramba-daghospitaal in Genl. Murtala Muhammed­rylaan in Eros geleë. Die kontaknommer is 061 447 100.